ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2259/96 υποβολή: Γιάννης Ρουμπάτης (PSE) προς την Επιτροπή (9 Αυγούστου 1996)

Θέμα: Το πρόβλημα της ταφής πυρηνικών και τοξικών αποβλήτων στη FYROM

Ευρωπαίοι πυρηνικοί επιστήμονες και σχετικά επιστημονικά περιοδικά δεν αποκλείουν το ενδεχόμενο περιοχή της FYROM (Μαύροβο) να χρησιμοποιείται ως χώρος ταφής πυρηνικών και τοξικών αποβλήτων, έπειτα από σχετικό αίτημα της Γερμανικής κυβέρνησης. Η πιθανολογούμενη ταφή των αποβλήτων αυτών, εκτός από τις συνέπειες που θα έχει στην ίδια τη FYROM, δημιουργεί τεράστιους κινδύνους και για τη γειτονική Ελλάδα, δεδομένου ότι στις δύο χώρες υπάρχουν κοινά ποτάμια, λίμνες και υδροφόροι ορίζοντες. Η έντονη σεισμική δρατηριότητα της περιοχής αυξάνει τους κινδύνους αυτούς.

Ερωτάται η Επιτροπή:

1. Γνωρίζει τα σχετικά με το θέμα και αν όχι, προτίθεται να ελέγξει το αληθές των πληροφοριών;

2. Πώς αντιμετωπίζει το πρόβλημα της ανεξέλεγκτης ταφής πυρηνικών και τοξικών αποβλήτων σε μη κοινοτικές ευρωπαϊκές χώρες που γειτονεύουν με χώρες της Ευρωπαϊκής Ένωσης και ποιά πίεση προτίθεται να ασκήσει ιδιαίτερα σε αυτές που χρηματοδοτούνται από κοινοτικά κονδύλια όπως η FYROM (PHARE);

Απάντηση της κας Bjerregaard εξ ονόματος της Επιτροπής (17 Οκτωβρίου 1996)

Η Επιτροπή δεν διαθέτει πληροφορίες σχετικά με σχέδιο διάθεσης αποβλήτων στην περιοχή του Μαύροβο στην Πρώην Γιουγκοσλαβική Δημοκρατία της Μακεδονίας.

Η εξαγωγή τοξικών αποβλήτων ρυθμίζεται βάσει του κανονισμού (ΕΟΚ) 259/93 του Συμβουλίου σχετικά με την παρακολούθηση και τον έλεγχο των μεταφορών αποβλήτων στο εσωτερικό της Κοινότητας καθώς και κατά την είσοδο και έξοδό τους ((ΕΕ αριθ. L 30, 6.2.1993. )).

Ο εν λόγω κανονισμός δεν καλύπτει τα ραδιενεργά απόβλητα. Σύμφωνα με το άρθρο 14 του κανονισμού, απαγορεύονται οι εξαγωγές επικίνδυνων και μη επικίνδυνων αποβλήτων προς διάθεση σε τρίτες χώρες, εκτός αν προορίζονται για χώρες της Ευρωπαϊκής Ζώνης Ελευθέρων Συναλλαγών (ΕΖΕΣ) οι οποίες είναι επίσης συμβαλλόμενα μέρη της σύμβασης της Βασιλείας η οποία αφορά τον έλεγχο της διασυνοριακής διακίνησης επικίνδυνων αποβλήτων και της διάθεσής τους ((ΕΕ αριθ. L 39, 16.2.1993. )). Συνεπώς, ανεξάρτητα από οποιαδήποτε σύνδεση με το πρόγραμμα PHARE, η εξαγωγή επικίνδυνων αποβλήτων προοριζόμενων για τελική διάθεση (π.χ. ταφή, αποτέφρωση) από ένα κράτος μέλος προς την Πρώην Γιουγκοσλαβική Δημοκρατία της Μακεδονίας απαγορεύεται βάσει της κοινοτικής νομοθεσίας.

Όσον αφορά τα ραδιενεργά απόβλητα, η οδηγία 92/3/Ευρατόμ του Συμβουλίου, της 3ης Φεβρουαρίου 1992, για την επιτήρηση και τον έλεγχο των αποστολών ραδιενεργών αποβλήτων μεταξύ κρατών μελών καθώς και προς και από την Κοινότητα ((ΕΕ αριθ. L 35, 12.2.1992. )) απαιτεί, για την εξαγωγή ραδιενεργών αποβλήτων από την Κοινότητα προς τρίτη χώρα, τη χορήγηση άδειας για την αποστολή από τις αρμόδιες αρχές του κράτους μέλους προέλευσης (άρθρο 12 παράγραφος 2). Σύμφωνα με το άρθρο 11 παράγραφος 2 της οδηγίας, οι αρμόδιες αρχές του κράτους μέλους προέλευσης δεν επιτρέπουν την αποστολή ραδιενεργών αποβλήτων σε τρίτη χώρα η οποία, κατά τη γνώμη τους, δεν διαθέτει τα τεχνικά, νομικά ή διοικητικά μέσα για να διαχειριστεί τα ραδιενεργά απόβλητα με ασφάλεια.
ΓΡΑΠΤΗ ΕΡΩΤΗΣΗ E-2061/96 υποβολή: Glyn Ford (PSE) προς την Επιτροπή (26 Iουλίου 1996)

Θέμα: Φιλοπεριβαλλοντικά καύσιμα ντήζελ

Μπορεί η Επιτροπή να αναφέρει λεπτομερώς τα μέτρα που λαμβάνει για να προωθήσει τη χρησιμοποίηση φιλοπεριβαλλοντικών καυσίμων όπως το «ντήζελ της πόλης»;

Πρόκειται να περιληφθεί στις διαπραγματεύσεις σχετικά με τη θέσπιση περιβαλλοντικού φόρου;

Ποιά θέση σκοπεύει να τηρήσει η Επιτροπή σε αυτήν την ενεργό προσπάθεια προστασίας του περιβάλλοντος;

Απάντηση του κ. Παπουτσή εξ ονόματος της Επιτροπής (16 Σεπτεμβρίου 1996)

Η Επιτροπή υιοθέτησε, στις 18 Ιουνίου 1996, μια νέα στρατηγική περιορισμού των εκπομπών που προκαλούνται από τις οδικές μεταφορές ((έγγρ. CΟΜ(96) 248. )) με σκοπό την επίτευξη των αυστηρών στόχων ποιότητας του αέρα όσον αφορά το μονοξείδιο του αζώτου, το βενζόλιο, το διοξείδιο του αζώτου, τα σωματίδια και το τροποσφαιρικό όζον.

Η εν λόγω στρατηγική θα επιτρέψει την κατά 60 έως 70% μείωση των εκπομπών που προκαλούνται από τις οδικές μεταφορές μέχρι το 2010, σε σχέση με τα σημερινά επίπεδα. Περιλαμβάνει πρόταση για τον περιορισμό των εκπομπών των ιδιωτικών αυτοκινήτων καθώς και πρόταση για την ποιότητα των καυσίμων. Το 1996 και 1997 θα υποβληθούν άλλες νομοθετικές προτάσεις που απορρέουν από το πρόγραμμα Auto Oil για τα ελαφρά και βαρέα επαγγελματικά οχήματα, καθώς και για τον περιοδικό έλεγχο.

Όσον αφορά την προαγωγή του καθαρού ντήζελ, η προαναφερθείσα πρόταση οδηγίας για την ποιότητα των καυσίμων επιτρέπει στα κράτη μέλη, κατά παρέκκλισιν, να απαιτούν την κυκλοφορία «ειδικών καυσίμων» για τις ζώνες στις οποίες δεν είναι δυνατόν να επιτευχθούν τα πρότυπα ποιότητας του αέρα μόνο με κοινοτικά μέτρα.

Προκειμένου να προαχθεί η ανάπτυξη «καθαρών» καυσίμων, τα κράτη μέλη έχουν σήμερα τη δυνατότητα να επιβάλλουν διαφοροποιημένους δασμούς. Για να το επιτύχουν, οφείλουν να τύχουν παρεκκλίσεως, εκ μέρους του Συμβουλίου, βάσει του άρθρου 8.4 της οδηγίας 92/81/ΕΟΚ ((ΕΕ αριθ. L 316 της 31.10.1992. )). Κατ' αυτόν τον τρόπο, σειρά κρατών μελών έτυχε αδείας για την επιβολή ευνοϊκότερων δασμών στο «οικολογικότερο» πετρέλαιο.

Μετά την εμπλοκή των διαπραγματεύσεων σχετικά με την τροποποιημένη πρόταση οδηγίας για τον φόρο CO2/ενέργεια του Μαΐου του 1995 ((έγγρ. CΟΜ(95) 172. )), το Συμβούλιο Ecofin της 11ης Μαρτίου 1996 έδωσε στην Επιτροπή την εντολή να επεξεργαστεί νέες προτάσεις για την φορολόγηση των ενεργειακών προϊόντων. Στις μελλοντικές προτάσεις της, η Επιτροπή θα λάβει πλήρως υπόψη την ανάγκη διευκόλυνσης της εκ μέρους των κρατών μελών εφαρμογής διαφοροποιημένων δασμών, ανάλογα με την περιβαλλοντική ποιότητα των προϊόντων.
ΓΡΑΠΤΗ ΕΡΩΤΗΣΗ E-2146/96 υποβολή: Eryl McNally (PSE) προς την Επιτροπή (3 Αυγούστου 1996)

Θέμα: Κορεσμός από την καλλιέργεια

Αντιλαμβάνεται η Επιτροπή τη βαθιά ανησυχία του κοινού για τους κινδύνους για την υγεία από την καλλιέργεια ελαιοκράμβης;

Aπάντηση του κ. Fischler εξ ονόματος της Επιτροπής (24 Σεπτεμβρίου 1996)

Μία παρόμοια γραπτή ερώτηση υποβλήθηκε το 1991 ((Αριθ. 2414/91 - ΕΕ αριθ. C 159 της 25.06.1992 )). Η Επιτροπή δεν γνωρίζει ακόμη οποιονδήποτε επιδειχθέντα κίνδυνο για την υγεία από την καλλιέργεια ελαιοκράμβης. Παρόλα αυτά, η Επιτροπή γνωρίζει ότι υπάρχουν ορισμένες ανησυχίες σχετικά με υποτιθέμενη σχέση μεταξύ αλλεργικών συμπτωμάτων στους ανθρώπους και στην άνθηση της ελαιοκράμβης. Ως εκ τούτου, η Επιτροπή ενδιαφέρεται για τα αποτελέσματα μιας νέας έρευνας με τη χρήση καινοτόμων επιστημονικών διαδικασιών στο ινστιτούτο έρευνας καλλιεργειών κοντά στο Dundee.
ΓΡΑΠΤΗ ΕΡΩΤΗΣΗ E-1808/96 υποβολή: Μιχαήλ Παπαγιαννάκης (GUE/NGL) προς την Επιτροπή (5 Iουλίου 1996)

Θέμα: Διαχείριση μεταχειρισμένων καταλυτών

Από το 1995 θα έπρεπε να είχαν αλλαχθεί στην Ελλάδα 67.000 καταλύτες αυτοκινήτων, αντικαταστάθηκαν όμως μόνο 10.000. από τον αριθμό αυτό 1.500 στάλθηκαν για ανακύκλωση στο εξωτερικό μέσω των επίσημων αντιπροσωπειών και οι υπόλοιποι φυλάσσονται στα συνεργεία αυτοκινήτων που τους αντικατέστησαν ή πωλούνται σύμφωνα με πληροφορίες της εφημερίδας «Το Βήμα» σαν παλιοσίδερα.

Επειδή οι καταλύτες περιέχουν υλικά επικίνδυνα για τη δημόσια υγεία, στην Ελλαδα δεν υπάρχει θεσμικό και νομοθετικό πλαίσιο για τον έλεγχο, την αντικατάσταση και τη διαχείριση των καταλυτών και η διαχείριση τους στην Ελλάδα μπορεί να χαρακτηριστεί επικίνδυνη, ερωτάται η Επιτροπή:

1. τί μέτρα έχουν ληφθεί σε ευρωπαϊκό επίπεδο για τη διαχείριση των μεταχειρισμένων καταλυτών

2. πώς σκοπεύει να αντιμετωπίσει το πρόβλημα αυτό μέσα στο πλαίσιο της πολιτικής της για την προστασία του περιβάλλοντος, των καταναλωτών και της δημόσιας υγείας;

Απάντηση της κας Bjerregaard εξ ονόματος της Επιτροπής (4 Οκτωβρίου 1996)

Σύμφωνα με το πρόγραμμα πλαίσιο της Επιτροπής για το 1996 ((COM(95)512 τελικό. )), βρίσκεται υπό εκπόνηση πρόταση σχετική με τα προς απόσυρση οχήματα, η οποία φιλοδοξεί να εξασφαλίσει ότι η διαχείριση των εν λόγω οχημάτων, των εξαρτημάτων τους συμπεριλαμβανομένων (άρα και των καταλυτών που αφαιρούνται από τα προς απόσυρση οχήματα), δεν συνεπάγεται κινδύνους για το περιβάλλον και για την υγεία του ανθρώπου. Δεδομένου ότι δεν έχουν ακόμη ολοκληρωθεί οι σχετικές με την πρόταση προπαρασκευαστικές εργασίες, η Επιτροπή δεν είναι σε θέση να δώσει στο αξιότιμο μέλος του Κοινοβουλίου περισσότερες πληροφορίες.
ΓΡΑΠΤΗ ΕΡΩΤΗΣΗ E-1176/96 υποβολή: Werner Langen (PPE) προς το (17 Μαΐου 1996)

Θέμα: Επιδοτήσεις προς τη γαλλική κλωστοϋφαντουργία και τη βιομηχανία ειδών ένδυσης

Η γαλλική κυβέρνηση σκοπεύει να απαλλάξει τη γαλλική κλωστοϋφαντουργία και τη βιομηχανία ειδών ένδυσης από την υποχρέωση της καταβολής των συνεισφορών κοινωνικής ασφάλισης που ανέρχονται ετησίως σε περίπου 600 εκατομμύρια γερμανικά μάρκα. Τούτο αντιπροσωπεύει σημαντικό πλεονέκτημα από πλευράς κόστους και ανταγωνισμού για τη γαλλική κλωστοϋφαντουργία έναντι κατασκευαστών άλλων κρατών μελών. Ερωτώ, συνεπώς, το Συμβούλιο:

1. Γνωρίζει τα σχέδια της γαλλικής κυβέρνησης για τη χορήγηση επιδοτήσεων;

2. Αν τούτο συμβαίνει, πιστεύει το Συμβούλιο ότι μια τέτοιου είδους σωρευτική επιδότηση συμβιβάζεται με την αρχή της εναρμόνισης των συνθηκών ανταγωνισμού στην ΕΕ;

3. Τί μέτρα προτίθεται να λάβει το Συμβούλιο κατά της προβλεπόμενης απαλλαγής της γαλλικής κλωστοϋφαντουργίας από τις υποχρεώσεις της;

Απάντηση (29 Οκτωβρίου 1996)

1. Το Συμβούλιο θα ήθελε να υπενθυμίσει ότι, τηρουμένων των ιδίων αρμοδιοτήτων ενός εκάστου κοινοτικού θεσμικού οργάνου, εναπόκειται, σύμφωνα με το άρθρο 93 της Συνθήκης ΕΚ, στην Επιτροπή να εξετάζει διαρκώς τα καθεστώτα ενισχύσεων που υφίστανται στα κράτη μέλη, καθώς και να εκτιμά κατά πόσον τα διάφορα σχέδια για καθιέρωση ή τροποποίηση των ενισχύσεων συμβιβάζονται με τις διατάξεις του άρθρου 92, να λαμβάνει δε, ενδεχομένως, τις ενδεδειγμένες πρωτοβουλίες τις προβλεπόμενες από τη Συνθήκη.

2. Λαμβανομένων υπ' όψη των ως άνω, το τρίτο σημείο της ερώτησης του αξιοτίμου κυρίου βουλευτή θα πρέπει μάλλον να τεθεί προς την Επιτροπή.
ΓΡΑΠΤΗ ΕΡΩΤΗΣΗ E-1944/96 υποβολή: Hiltrud Breyer (V) προς την Επιτροπή (16 Iουλίου 1996)

Θέμα: Σπογγώδης εγκεφαλοπάθεια των βοοειδών (ΣΕΒ) και νερό

1. Γνωρίζει το Συμβούλιο ότι ο ιός της ΣΕΒ μπορεί να φθάσει στο πόσιμο νερό και τα υπόγεια ύδατα;

2. Τί προτίθεται να πράξει το Συμβούλιο κατά του κινδύνου μόλυνσης των υπογείων υδάτων και τον ιό, ιδιαίτερα σε περιοχές με σφαγεία;

3. Πώς αξιολογεί το Συμβούλιο τον κίνδυνο αυτό;

Απάντηση του κ. Fischler εξ ονόματος της Επιτροπής (16 Σεπτεμβρίου 1996)

1. Η Επιτροπή δεν έχει πληροφορίες σχετικά με τη δυνατότητα μετάδοσης του ιού της σπογγώδους εγκεφαλοπάθειας των βοοειδών μέσω των υδάτων.

2. Η Επιτροπή, με την απόφαση 95/348/ΕΚ ((ΕΕ αριθ. L 202, 26.8.1995 )) περί θεσπίσεως των κτηνιατρικών και υγειονομικών κανόνων που εφαρμόζονται στο Ηνωμένο Βασίλειο και στην Ιρλανδία κατά την μεταποίηση ορισμένων ειδών αποβλήτων τα οποία προορίζονται να τεθούν σε εμπορία, σε τοπική κλίμακα, ως ζωοτροφές για ορισμένες κατηγορίες ζώων, επέτρεψε τη χρήση σφαγείων. Σύμφωνα με το άρθρο 3 της εν λόγω απόφασης, οι εγκαταστάσεις αυτές πρέπει να διαθέτουν ένα σύστημα διάθεσης των λυμάτων το οποίο πρέπει να πληροί τις υγειονομικές απαιτήσεις. Για την υγειονομική κατάσταση των σφαγείων υπεύθυνες είναι οι αρχές του Ηνωμένου Βασιλείου. Το Ηνωμένο Βασίλειο έχει κανόνες που απαγορεύουν την αφαίρεση του νωτιαίου μυαλού και του εγκεφάλου από το σφάγιο, κανόνες οι οποίοι εφαρμόζονται και στα σφαγεία. Αυτό εμποδίζει την οποιαδήποτε δυνατή μόλυνση του περιβάλλοντος γύρω από το σφαγείο. Η Επιτροπή πραγματοποίησε δύο αποστολές στο Ηνωμένο Βασίλειο (21-24 Απριλίου και 28-31 Μαΐου 1996), κατά τις οποίες επισκέφθηκε σφαγεία όπου δεν παρατηρήθηκε κανένα πρόβλημα όσον αφορά την υγειονομική κατάσταση από την άποψη των λυμάτων.

3. Η Επιτροπή δεν έλαβε επιστημονικές επιδημιολογικές πληροφορίες από τις οποίες να προκύπτει ότι υπάρχει δυνατότητα μετάδοσης με αυτό τον τρόπο και δεν έχουν ληφθεί σχετικά ειδικά μέτρα. Εντούτοις, εάν υπάρχει οποιαδήποτε υποψία σχετικά με ενδεχόμενο κίνδυνο για την ανθρώπινη υγεία ή την υγεία των ζώων που οφείλεται στα σφαγεία, η Επιτροπή θα εκτιμήσει αμέσως την κατάσταση και θα λάβει τα κατάλληλα μέτρα.
ΓΡΑΠΤΗ ΕΡΩΤΗΣΗ E-1996/96 υποβολή: Per Gahrton (V) προς την Επιτροπή (17 Iουλίου 1996)

Θέμα: Η αρρώστεια των «τρελλών αγελάδων» στις χώρες της Ευρωπαϊκής Ένωσης πλην της Μεγάλης Βρετανίας

Σύμφωνα με αναφορές στα μέσα ενημέρωσης έχει υπολογισθεί ότι δεκάδες χιλιάδες βοωειδή εξήχθησαν στις υπόλοιπες χώρες της Ευρωπαϊκής Ένωσης κατά το διάστημα που ο κίνδυνος εξάπλωσης της σπογγώδους εγκεφαλοπάθειας των βωειδών ήταν ιδιαίτερα μεγάλος. Σύμφωνα με στατιστικές εκτιμήσεις ενός κτηνιατρικού εντύπου οδηγούμεθα σε έναν μεγάλο αριθμό περιπτώσεων σπογγώδους εγκεφαλοπάθειας των βοωειδών στις υπόλοιπες χώρες της Ευρωπαϊκής Ένωσης ο οποίος, σε αυτήν την περίπτωση είναι πολύ μεγαλύτερος από ό,τι έχει αναφερθεί.

Γνωρίζει η Επιτροπή τις περιπτώσεις αυτές; Θεωρεί η Επιτροπή ότι είναι αξιόπιστες οι πληροφορίες αυτές; Εάν όχι, για ποιο λόγο; Εάν θεωρεί η Επιτροπή ότι είναι αξιόπιστες οι πληροφορίες, ποια μέτρα έχει λάβει ή σκοπεύει να λάβει σχετικά;

Απάντηση του κ. Fischler εξ ονόματος της Επιτροπής (2 Οκτωβρίου 1996)

Είναι αληθές ότι σημαντικοί αριθμοί βοοειδών αποστάλησαν από το Ηνωμένο Βασίλειο σε άλλα κράτη μέλη και τρίτες χώρες πριν την εκτίμηση του κινδύνου της σπογγώδους εγκεφαλοπάθειας των βοοειδών (ΣΕΒ), και είναι πιθανόν ότι σε ορισμένα από αυτά τα ζώα η νόσος βρισκόταν υπό επώαση. Ο αριθμός εκείνων τα οποία ανέπτυξαν τη ΣΕΒ είναι πολύ δύσκολο να εκτιμηθεί λόγω του ότι πολλά έχουν πεθάνει ή εσφάγησαν πριν την ανάπτυξη της νόσου.

Η ΣΕΒ είναι δηλωτέα στην Κοινότητα, και η Επιτροπή δεν έχει κανένα λόγο να υποθέσει ότι δεν ανακοινώνονται οι ύποπτες περιπτώσεις στις αρχές των κρατών μελών.
ΓΡΑΠΤΗ ΕΡΩΤΗΣΗ E-1924/96 υποβολή: Jesϊs Cabezσn Alonso (PSE) προς την Επιτροπή (16 Iουλίου 1996)

Θέμα: Το Ταμείο Συνοχής και η Ισπανία

Μπορεί η Επιτροπή να επιβεβαιώσει την αλήθεια των κάτωθι δεδομένων:

1. Ότι η Ισπανία έλαβε το 1995 από το Ταμείο Συνοχής 1.183 εκατ. Ecu;

2. Ότι το 48% του ποσού αυτού αφορούσε τη συγχρηματοδότηση περιβαλλοντικών σχεδίων ενώ το υπόλοιπο έργα υποδομής των μεταφορών;

Απάντηση της κ. Wulf'-Mathies εξ ονόματος της Επιτροπής (5 Σεπτεμβρίου 1996)

Η πίστωση ανάληψης υποχρεώσεων ύψους 1 184 εκατ. Εcu που έλαβε η Ισπανία από το Ταμείο Συνοχής το 1995 κατανέμεται ως εξής:

>TABLE>
ΓΡΑΠΤΗ ΕΡΩΤΗΣΗ E-1800/96 υποβολή: Joan Vallvι (ELDR) προς την Επιτροπή (3 Iουλίου 1996)

Θέμα: Ιταλικά αλιευτικά υπό σημαίες ευκαιρίας

Ο κανονισμός 345/92 ((ΕΕ L 42 της 18.2.1992, σελ. 15. )) απαγορεύει ρητώς να χρησιμοποιούνται παρασυρόμενα δίχτυα (απλάδια) μήκους μεγαλύτερου των 2,5 χιλιομέτρων. Επί του ιδίου θέματος έλαβε θέση και ο ΟΗΕ ο οποίος με το ψήφισμά του 46/215 ορίζει ένα «μορατόριουμ» (που θεωρητικώς ισχύει από τις 31.12.1992), απαγορεύοντας τη χρησιμοποίηση διχτυών μήκους πέραν των 2,5 χιλιομέτρων.

Το Ευρωπαϊκό Κοινοβούλιο έχει ήδη καταγγείλει τις συστηματικές παραβιάσεις αυτών των ρυθμίσεων, κυρίως εκ μέρους των ιταλικών αλιευτικών. Η Ευρωπαϊκή Επιτροπή, ήταν εκείνη που, απαντώντας στην ερώτησή μου 2087/95 ((EE C 300 της 13.11.1995, σελ. 44. )), μας πληροφόρησε ότι το προηγούμενο έτος είχαν εντοπισθεί 648 ιταλικά αλιευτικά που αλίευαν παρανόμως στη Μεσόγειο.

Τις τελευταίες εβδομάδες επισημάνθηκαν παράνομα ιταλικά αλιευτικά υπό σημαία τρίτων χωρών (Αλβανίας, Κροατίας, Κύπρου κ.α.) τα οποία εκφορτώνουν τα αλιεύματά τους σε ιταλικά λιμάνια, παραβιάζοντας έτσι την κοινοτική νομοθεσία.

Μπορεί η Επιτροπή να μας πληροφορήσει κατά πόσον είναι ενήμερη αυτής της κατάστασης; Εάν ναί, σε ποιές ενέργειες προτίθεται να προβεί επί του προκειμένου;

Απάντηση της κας Bonino εξ ονόματος της Επιτροπής (6 Σεπτεμβρίου 1996)

Με βάση τις πληροφορίες που διαθέτει η Επιτροπή, δεν μπορεί να επιβεβαιωθεί η δήλωση του Αξιότιμου Μέλους του Ευρωπαϊκού Κοινοβουλίου σχετικά με τα ιταλικά σκάφη που είναι νηολογημένα σε τρίτες χώρες όπως είναι η Αλβανία, η Κροατία και η Κύπρος και χρησιμοποιούν παρασυρόμενα δίχτυα, μήκους 2,5 χιλιομ. και πλέον και εκφορτώνουν τα αλιεύματά τους στην Ιταλία.

Η Επιτροπή θα καταβάλλει την μεγαλύτερη δυνατή προσπάθεια να εξασφαλίσει ότι όλα τα κράτη μέλη που συμμετέχουν στην αλιεία με παρασυρόμενα δίχτυα, εφαρμόζουν την τρέχουσα κοινοτική νομοθεσία στα σκάφη που φέρουν τη σημαία τους και ταυτόχρονα σ' αυτά των τρίτων χωρών, όταν αλιεύουν μέσα στα κοινοτικά ύδατα. Για το σκοπό αυτό, η Επιτροπή ναύλωσε σκάφος που λειτουργεί ως βάση επιθεώρησης για τους εθνικούς επιθεωρητές και τους επιθεωρητές της Επιτροπής στη Μεσόγειο κατά την περίοδο 16 Μαίου - 28 Ιουνίου 1996. Οι επιθεωρήσεις που πραγματοποιήθηκαν κατά τη διάρκεια αυτής της περιόδου αποκάλυψαν ότι δεν υπάρχει συμφωνία με τον κανονισμό (ΕΟΚ) αριθ. 345/92 του Συμβουλίου. Η Επιτροπή δεν έλαβε αναφορές από σκάφη τρίτων χωρών που χρησιμοποιούν παρασυρόμενα δίχτυα στις περιοχές που ελέγχονται από το εν λόγω σκάφος (ύδατα των Βαλεαρίδων νήσων, Ιόνιο και Αιγαίο Πέλαγος, τα ύδατα της Σικελίας και της Σαρδηνίας και το Τυρηνικό Πέλαγος).
ΓΡΑΠΤΗ ΕΡΩΤΗΣΗ E-1809/96 υποβολή: Νικήτας Κακλαμάνης (UPE) προς την Επιτροπή (5 Iουλίου 1996)

Θέμα: Προβλήματα αυτοκινητιστών κατά τη διέλευση από την Αυστρία

Σύμφωνα με δημοσίευμα του ελληνικού περιοδικού «ΤΡΟΧΟΙ ΚΑΙ TIR», υπάρχουν καταγγελίες για εξαναγκασμό από τις αυστριακές αρχές πολλών οδηγών οχημάτων διεθνών μεταφορών να οδηγήσουν τα αυτοκίνητά τους σε μη εξουσιοδοτημένα και μη επαρκώς εξοπλισμένα συνεργεία προκειμένου να αποκατασταθούν ανύπαρκτα τεχνικά προβλήματα που αστυνομικοί εντοπίζουν (ή ψάχνουν να βρουν). Η όλη διαδικασία συνεπάγεται τεράστια έξοδα και απώλεια χρόνου για τους μεταφορείς.

Ερωτάται η Επιτροπή αν γνωρίζει το θέμα και ποιά άμεσα μέτρα προτίθεται να λάβει ώστε να μπει ένα τέλος στην περίεργη αυτή πρακτική των αυστριακών αρχών.

Απάντηση του κ. Kinnock εξ ονόματος της Επιτροπής (20 Σεπτεμβρίου 1996)

Η κοινοτική νομοθεσία επιβάλλει σε όλα τα κράτη μέλη να υποβάλλουν τακτικά σε τεχνικό έλεγχο τα οχήματα των οποίων η άδεια κυκλοφορίας έχει εκδοθεί στην επικράτειά τους. Τα κράτη μέλη έχουν επίσης κάθε δικαίωμα να υποβάλλουν σε τεχνικό έλεγχο τα οχήματα με πινακίδες κυκλοφορίας οποιασδήποτε χώρας που διέρχονται από την επικράτειά τους, υπό τον όρο ότι στους ελέγχους αυτούς δεν γίνονται διακρίσεις. Ομοίως, σε περίπτωση όπου κατά το σχετικό έλεγχο διαπιστωθούν σοβαρά ελαττώματα σ'ένα όχημα, οι αρμόδιες αρχές έχουν κάθε δικαίωμα να απαιτήσουν, για λόγους ασφαλείας ή προστασίας του περιβάλλοντος, να οδηγηθεί το συγκεκριμένο όχημα στο πλησιέστερο συνεργείο αυτοκινήτων για τις απαραιτητες επισκευές, πριν συνεχίσει τη διαδρομή του.

Η Επιτροπή δεν έχει πληροφορηθεί ότι τα αλλοδαπά φορτηγά οχήματα αντιμετωπίζουν ιδιαίτερες δυσκολίες κατά τη διέλευσή τους από την επικράτεια της Αυστρίας.

Εάν η Επιτροπή δεχθεί λεπτομερείς καταγγελίες με αναφορά συγκεκριμένων περιστατικών παρενόχλησης από τα αστυνομικά όργανα ή διακριτικής μεταχείρισης εις βάρος αλλοδαπών φορτηγών οχημάτων ατην Αυστρία ή σε οποιοδήποτε άλλο κράτος μέλος, θα ερευνήσει την υπόθεση και θα ενεργήσει αναλόγως.
ΓΡΑΠΤΗ ΕΡΩΤΗΣΗ E-2886/96 υποβολή: Wolfgang Kreissl-Dφrfler (V) προς την Επιτροπή (31 Οκτωβρίου 1996)

Θέμα: Εξαγωγές γάλακτος από τη Μεγάλη Βρετανία

Ποιά γαλακτοκομικά προϊόντα και σε ποιές ποσότητες εξήχθησαν ετησίως από το 1988 έως σήμερα από τη Μεγάλη Βρετανία

1. στα επιμέρους κράτη μέλη της ΕΕ;

2. σε τρίτες χώρες (να αναφερθούν οι χώρες προορισμού);

Απάντηση του κ. Fischler εξ ονόματος της Επιτροπής (14 Νοεμβρίου 1996)

Λόγω της έκτασης της απάντησης, η Επιτροπή τη διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού.
ΓΡΑΠΤΗ ΕΡΩΤΗΣΗ E-2110/96 υποβολή: Carlos Pimenta (PPE) προς την Επιτροπή (26 Iουλίου 1996)

Θέμα: Το φράγμα Alqueva

Για να χρησιμοποιηθούν σε ευρείας κλίμακας άρδευση τα ύδατα του Alqueva θα πρέπει να ανυψωθούν κατά περίπου 100 μέτρα, στοιχείο που θα τα καταστήσει πολύ ακριβά. Υπό την παρούσα κατάσταση της αγοράς ένα κόστος ύδατος ως ανωτέρω θα καταστήσει την άρδευση οικονομικώς ασύμφορη.

Έχει αποτιμήσει η Επιτροπή τη δυνατότητα να χρηματοδοτήσει ένα μικρότερο φράγμα, το οποίο θα πληροί όλους τους στόχους του έργου Alqueva εκτός της ευρείας κλίμακας αρδεύσεως, καθ' ον χρόνο θα προετοιμάζει το δομικό έργο για την ανέγερση του φράγματος μελλοντικώς, σε περίπτωση που οι τιμές αγροτικών προϊόντων καταστήσουν την άρδευση οικονομικώς εφικτή;

Τούτο θα είχε ως αποτέλεσμα σημαντική εξοικονόμηση πόρων κατά την κατασκευή και θα ελαχιστοποιούσε την επίπτωση του έργου στο περιβάλλον, ενώ θα διατηρούσε ταυτόχρονα ακέραιο το δυναμικό του.

Απάντηση της κ. Wulf-Mathies εξ ονόματος της Επιτροπής (23 Σεπτεμβρίου 1996)

Το έργο του Alqueva που υπεβλήθη στην Επιτροπή από τις πορτογαλικές αρχές, προβλέπει την κατασκευή ενός υδροηλεκτρικού σταθμού που θα παράγει ενέργεια ισοδύναμη με αυτή που απαιτείται για τη λειτουργία της προβλεπόμενης αρδευόμενης έκτασης.

Τα τεχνικά και οικονομικά στοιχεία που έχουν υποβάλει οι πορτογαλικές αρχές, καθώς επίσης και οι συμπληρωματικές γνωμοδοτήσεις, δεν μας επιτρέπουν να καταλήξουμε στο συμπέρασμα ότι η κατασκευή ενός ή περισσοτέρων φραγμάτων μικρότερων διαστάσεων θα επέτρεπε την πραγματοποίηση των προβλεπόμενων στόχων, δηλ. την άρδευση, την υδροδότηση των οικισμών και τη συνολική οικονομική ανάπτυξη της περιοχής του Alqueva.
ΓΡΑΠΤΗ ΕΡΩΤΗΣΗ E-1197/96 υποβολή: Richard Howitt (PSE) προς την Επιτροπή (15 Μαΐου 1996)

Θέμα: Βιομηχανικές εκτάσεις σε αχρηστία στη νήσο CANVEY στο Έσεξ

Συμφωνεί η Επιτροπή ότι η έκταση των 30 εκταρίων των πρώην τερματικών εγκαταστάσεων μεθανίου της BRITISH GAS και η έκταση των 375 εκταρίων των τερματικών εγκαταστάσεων πετρελαίου σε αχρηστία της εταιρίας OCCIDENTAL αποτελούν πασιφανή παραδείγματα εγκαταλειμμένων βιομηχανικών περιοχών στη μειονεκτούσα περιφέρεια της νήσου CANVEY στο Έσεξ, στην εκλογική μου περιφέρεια; Συμφωνεί η Επιτροπή ότι η περιβαλλοντική αναβάθμιση των περιοχών αυτών θα μπορούσε να αντιμετωπισθεί με ανάλογες πρωτοβουλίες νέας ανάπτυξης στο πλαίσιο της πρωτοβουλίας «ΤΗΑΜΕS GΑΤΕWΑΥ» για το Νότιο Έσεξ, το Βόρειο Κέντ και το Ανατολικό Λονδίνο, και ποιές πρωτοβουλίες μπορούν να αναληφθούν σε ευρωπαϊκό επίπεδο μέσω αυτού ή άλλων προγραμμάτων;

Απάντηση της κ. Wulf-Mathies εξ ονόματος της Επιτροπής (9 Ιουλίου 1996)

Το Αξιότιμο Μέλος του Κοινοβουλίου αναφέρεται σε ορισμένες εγκαταλειμμένες βιομηχανικές περιοχές στην εκλογική του περιφέρεια. Η Επιτροπή δεν έχει λόγους να μελετήσει τις εν λόγω περιοχές λεπτομερώς, δύναται όμως να αποδεχθεί ότι η ύπαρξη μεγάλων εγκαταλειμμένων περιοχών θα μπορούσε να αποτελέσει σοβαρό πρόβλημα για το περιβάλλον και την τοπική οικονομία.

Εντούτοις, η Επιτροπή δεν δύναται να σχολιάσει τα μέτρα για τα οποία δεν είναι αρμόδια, όπως την πρωτοβουλία «Thames Gateway». Επιπλέον, δεδομένου ότι η νήσος Canvey δεν είναι επιλέξιμη στο πλαίσιο των στόχων 1 ή 2, δεν δύναται να παρασχεθεί ενίσχυση από το Ευρωπαϊκό Ταμείο Περιφερειακής Ανάπτυξης για την περιβαλλοντική βελτίωση των εν λόγω περιοχών.